ફિલ્મ રિયલ મિલ્ખા સિંહની લાઇફની આસપાસ ઘૂમરાયા કરે છે. મિલ્ખા સિંહનો જન્મ ૧૯૩૫ના અરસામાં બ્રિટિશરાજના ભારતના લ્યાલપુર નામના ગામમાં થયો હતો, જે આજે પાકિસ્તાનમાં છે અને એનું નવું નામકરણ ફૈસલાબાદ કરવામાં આવ્યું છે. મિલ્ખા સિંહે તેમની લાઇફ દરમ્યાન કરેલો સંઘર્ષ, ભારત અને પાકિસ્તાનના ભાગલા પડ્યા એ સમયે તેમણે ભોગવેલી હૃદયદ્રાવક ત્રાસદી, એ પછી ફરીથી ઊભા થઈ નવેસરથી જિંદગી શરૂ કરવી, ભારતીય આર્મીમાં જૉઇન થવું અને ત્યાંથી એક ઍથ્લીટની કરીઅર શરૂ કરવી અને એ કરીઅરને અદ્ભુત સફળતા સાથે આગળ વધારવી એ બધું ફિલ્મમાં દેખાડવામાં આવ્યું છે. મિલ્ખા સિંહ ખરા અર્થમાં એક ફિલ્મની વાર્તા જેવી જ જિંદગી જીવ્યા છે.